OBK leen R300 miljoen aan VBS Mutual BankPres. Jacob Zuma se privaat woning in Nkandla, KwaZulu-Natal Foto: @power987news, Twitter VBS Mutual Bank het van Julie verlede jaar vier lenings ten bedrae van R300 miljoen by die OBK bekom. Die OBK het Dinsdag die besonderhede van sy ongenoteerde beleggings bekend gemaak. Mcebisi Jonas, adjunkminister van finansies, het die inligting aan die parlement se staande komitee oor finansies verskaf. Dit is die eerste keer dat die OBK se ongenoteerde beleggings bekend gemaak is. Die OBK se total beleggings in Suid-Afrika was R44 miljard teen die einde van die finansiële jaar. Die OBK het ŉ totale portefeulje van R1 850 miljard. Dit het ook aan die lig gekom dat lenings van R6 miljoen aan die Venda Building Society toegestaan is. VBS Mutual Bank het voorheen as Venda Building Society sake gedoen. VBS Mutual Bank het vir Zuma die R7,8 miljoen geleen, wat hy moes terugbetaal vir nie-veiligheidsopgraderings aan sy private Nkandla-woning. Zuma het die geld in September aan die Tesourie betaal. Bongani Ngqulunga, Zuma se woordvoerder, het verlede maand gesê Zuma het VBS Mutual Bank genader, aangesien dit “een van die min finansiële instansies is wat huislenings aanbied vir grond wat deur tradisionele owerhede besit word”. Die grond waarop Nkandla gebou is, word deur die Ingonyama Trust besit.